Is daar vlakke in die hemel? - www.bybelkennis.co.za
by Mitch Kalp · Published 02/09/2009 · Updated 28/09/2014
Is daar vlakke in die hemel? – Jan van der Watt
Is daar verskillende vlakke in die hemel waar die afgestorwenes hulle bevind?
Niemand was nog regtig in die 'hemel' nie. (Kyk by die ander artikels wat regtig met die 'hemel' bedoel word). Daarom kan ons ons nie voorstel hoe dit daar lyk nie. Openbaring 21 gebruik 'n beeld van 'n wonderlike stad van edelgesteentes en goud waar alles in oorvloed bestaan. Dit is die plek waar God self is en dit is die wonderlikste van alles.
Nou is die vraag of daar verskillende 'vlakke' in die hemel is waar die dooies hulle bevind? Daar was in daardie tyd die ideë dat daar sewe hemele is (Paulus praat van 3 hemele – 2 Korintiërs 12:2). Die ideë wat daar agter lê kan 'n mens vergelyk met 'n groot paleis. Daar is die troonkamer (Openbaring 4) waar die Koning sy gaste ontvang, maar hoe dieper 'n mens in die paleis ingaan hoe meer 'privaat' of heilig raak dit. As 'n mens dus in die 'sewende hemel' kom, is jy in die heel heiligste deel.
Dit gesê, moet 'n mens dadelik erken dat die Nuwe Testament glad nie die gedagte ken dat mense wat dood is, hulle op 'verskillende vlakke' bevind nie. Die Nuwe Testament sê liewer dat God al sy kinders dieselfde hanteer. Hy maak nie onderskeid nie. As jy 'n kind van God is, is jy 'n kind van God. Jy is nie meer of minder kind van God as ander nie. Daarom sal daar nie verskillende vlakke wees nie. (Waar die dooies self is as hulle doodgaan, word in 'n ander artikel behandel – kyk asb daar).